SAFTRA photonics

SAFTRA photonics, s.r.o. je slovenská obchodná spoločnosť zaoberajúca sa výskumom a vývojom v oblasti fotoniky a biomedicíny. Spoločnosť vznikla 4. septembra 2014 ako spin-off spoločnosť Univerzity Pavla Jozefa Šafárika v Košiciach a start-up v prostredí výskumného tímu profesora biofyziky Pavla Miškovského, vedúceho Katedry biofyziky Prírodovedeckej fakulte Univerzity Pavla Jozefa Šafárika v Košiciach, ktorý je výkonným riaditeľom a jedným z dvoch spoločníkov spoločnosti. Druhým spoločníkom je SAFRA, s.r.o., spoločnosť založená a vlastnená Univerzitou Pavla Jozefa Šafárika v Košiciach.

Vízia spoločnosti je založená na synergii medzi výskumom realizovaným v spoločnosti a výskumom na univerzite, zastrešeným Centrom interdisciplinárnych biovied Univerzity Pavla Jozefa Šafárika v Košiciach. Spoločnosť je členom Európskej výskumnej infraštruktúry pre zobrazovacie technológie v biologických a biomedicínskych vedách (European Research Infrastructure for Imaging Technologies in Biological and Biomedical Sciences, skrátene Euro-Bioimaging).

V roku 2017 spoločnosť získala hlavnú cenu v 7. ročníku súťaže Startup Awards 2017 za projekt NanoScreen, ktorý sa venuje vývoju prenosného senzora na detekciu perzistentných organických polutantov (POP) vo vodnom prostredí a potravinách. Výsledkom projektu bolo vyvinutie prenosného zariadenia veľkosti a tvaru USB kľúča, ktoré je schopné POP detegovať vo vode a potravinách.

Projekty 
Projekty realizované spoločnosťou zahŕňajú:
 Vývoj, príprava, výroba a komercializácia nového lieku ovplyvňujúceho autoimunitné ochorenia (20152016),
 Merania a interpretácia Ramanovho spektra vybraných grafenov (20142017),
 Analýza artefaktov kultúrneho dedičstva (20142016),
 NanoScreen (20162019).

Referencie

Externé odkazy 
 Oficiálny web
 Stránka na sociálnej sieti LinkedIn

Podniky na Slovensku
Podniky založené v 2014
Prírodovedecká fakulta Univerzity Pavla Jozefa Šafárika v Košiciach